नई दिल्ली। देश के मनोनीत प्रधानमंत्री नरेंद्र मोदी के शपथ ग्रहण समारोह के लिए कई फिल्मी हस्तियों को न्योता दिया गया है। इनमें अमिताभ बच्चन, सलीम खान, सलमान खान, विवेक ओबेरॉय, लता मंगेशकर, रजनीकांत जैसी हस्तियां शामिल है। साथ ही भारत के पूर्व क्रिकेटर सचिन तेंदुलकर को भी शामिल होने के लिए न्योता भेजा गया है। गौर हो कि अमिताभ बच्चन मोदी के कहने पर ही गुजरात के ब्रांड एम्बैसडर बने थे। अमिताभ बच्चन ने विज्ञापनों के जरिए गुजरात के पर्यटन को बढ़ावा दिया है। अमिताभ बच्चन ने कभी खुलकर मोदी का समर्थन तो नहीं किया लेकिन उन्हें मोदी का प्रशंसक बताया जाता है सलमान खान कई बार मोदी की तारीफ कर चुके हैं। सलमान के पिता सलीम खान भी मोदी के प्रशंसक हैं। इसी साल जनवरी में सलमान ने अहमदाबाद में मोदी से मुलाकात की थी। सलमान ने मोदी के साथ लंच भी किया था। सलमान ने अहमदाबाद में मोदी के साथ पतंगबाजी का भी लुत्फ उठाया था। सलमान के पिता सलीम खान ने अपने घर पर मोदी की ऊर्दू वेबसाइट को लॉन्च किया था। दूसरी तरफ लता मंगेशकर भी मोदी की प्रशंसक है और कुछ कार्यक्रमों में वह मोदी के साथ शिरकत करती हुई नजर आई । रजनीकांत दक्षिण की फिल्मों के सुपर स्टार हैं। लोकसभा चुनाव के दौरान मोदी ने रजनीकांत से चेन्नई में मुलाकात की थी। लोकसभा चुनाव में जीत के बाद रजनीकांत ने मोदी को बधाई भी दी थी। इस बीच सलमान के पिता सलीम खान ने कहा है कि मोदी देश के लिए एक अच्छे प्रधानमंत्री साबित होंगे। उन्होंने कहा कि मेरी दुआएं उनके साथ है और मुझे उम्मीद है कि मोदी देश का भला करेंगे। गौर हो कि नरेंद्र मोदी 26 मई की शाम 6 बजे अपने कैबिनेट के साथ प्रधानमंत्री पद की शपथ लेंगे। शपथ ग्रहण समारोह राष्ट्रपति भवन के प्रांगण में होगा। इस समारोह में तीन हजार मेहमानों को बुलाया गया है।